Beredskabet har tirsdag eftermiddag rigeligt at se til i Skovsgaard ved Brovst. De forsøger at begrænse mængden af gylle, der løber ned ad en 50 meter lang strækning på Hovedgaden. Til det formål har de rekvireret en slamsluger, der skal suge så meget op som muligt. - Der lugter ikke særlig godt i byen nu, fortæller indsatsleder Niels Nygaard. Gyllen er løbet ud af en gylletank på en gård lige i Skovsgaard. Et pumperør gik i stykker, og gyllen endte derfor alle andre steder, end der hvor det skulle. Når det værste gylle er suget op fra hovedgaden, er planen, at vejen skal spules. Værst ser det dog ud med gylle lige omkring gylletanken. - Når vi har fjernet det på hovedgaden, så folk kan komme forbi igen, skal vi have slamslugeren ind til gylletanken, lyder det fra indsatslederen.

Referat:
I Skovsgaard er et større gylleudslip skyld i, at der har spredt sig en grim stank af gylle.